钦定古今图书集成/理学汇编/学行典/第137卷 > 朱子大全集 > 《与丞相札子》
## 钦定古今图书集成/理学汇编/学行典/第137卷 > 朱子大全集 > 《与丞相札子》

“熹辄有危恳，仰干洪造。熹昨蒙误恩，畀以符竹，自度
疏野，不堪委寄，累辞不获，黾俛就事，今十阅月矣。惟
念君相所以眷顾使令之意，不敢不竭驽顿，以图报
称。而材力有限，疾病相仍，形苦心劳，卒无善状。政荒
财匮，岁恶民流，自去秋以来，知旧往来，涉其境者，问
于道涂，黄童白叟，无不愁叹蹙頞，或苦其刑政之苛，
或病其征赋之重，以至流闻远迩，亦莫不然。”贻书谕
责，提耳告戒者，殆无虚日。以故去官，尝以公状申省
自劾，又以札子哀鸣，冀得早蒙敷奏，亟赐罢免。而“钧
慈含覆，未遽矜从，疏远贱微，何敢固必。谨以抑心自
强，祗服官次，不敢复有所言矣。而一二月来，疾病愈
甚，士友之责愈深，使人日夕忧惶，不”知所以自处。夫
为政而不宜于民，为所厌苦，至于如此，诚无心可居
官府，无颜可食俸禄，不免复冒威严，再有陈请，而又
窃惟某官终欲曲赐保全，不忍以其罪戾之迹闻于
天听，故于公札不敢具述如上曲折，傥蒙陶镕，得以
病免，其何幸如之！